Julián Álvarez

**Julián Álvarez** (lindur më 31 janar 2000) është një futbollist profesionist argjentinas i cili luan si sulmues për klubin spanjoll Atlético Madrid dhe kombëtaren argjentinase. Ai konsiderohet si një nga talentët më të mirë në botë dhe dallohet për finalizimin, krosimet, agresivitetin dhe gjuajtjet nga distanca.

Álvarez e nisi karrierën e tij si futbollist në Argjentinë duke u bërë pjesë e akademisë së River Plate. Ai debutoi si profesionist në vitin 2018 dhe fitoi disa trofe me klubin në katër sezone, përfshirë Copa Argentina, Copa Libertadores 2018 dhe Primera División 2021. Ai gjithashtu u emërua Futbollisti Amerikano Jugor i Vitit, kurse në janar 2022 u transferua te Manchester City. Álvarez filloi të luante me klubin në sezonin 2022–23, gjatë së cilës ai fitoi *tripletën*.

Álvarez mori pjesë në Kupën e Botës nën-19 me ekipin nën-19. Në vitin 2020, ai luajti në Turnamentin Para-Olimpik të CONMEBOL me ekipin nën-23. Në vitin 2021, ai debutoi me kombëtaren e parë, duke fituar Copa América 2021, Finalissima 2022 dhe FIFA Kupën e Botës 2022. Më 10 qershor 2023, Álvarez u bë futbollisti i parë në histori që fiton *tripletën* dhe Kupën e Botës në një sezon.

Pseudonimi i Álvarez është "La Araña" (merimanga) ose "El Hombre Araña" (Njeriu Merimangë) për shkak të festimit të golave sikur lëshon rrjeta me duar

## Karriera me klube
### River Plate
Álvarez u transferua te River Plate nga Atlético Calchín në vitin 2016; ai luajti në Generation Adidas Cup me ekipin e të rinjëve. Para se të bëhej pjesë e River Plate, Álvarez pati prova me klube si Boca Juniors dhe Real Madrid; me *Los Blancos*, ai shënoi dy gola në pesë ndeshje në një turnament me ekipin e të rinjëve. Ai nuk mundi t'i bashkohej Realit për shkak të moshës.

Álvarez shënoi golin e parë si profesionist më 17 mars 2019 në fitoren 3–0 kundër Independientes. Në vitin 2020, Álvarez shënoi pesë gola në gjashtë ndeshje në fazën e grupeve të Copa Libertadores.

Më 25 maj 2022, Álvarez shënoi gjashtë gola në fitoren 8–1 kundër Alianza Lima në Copa Libertadores.

### Manchester City
parapamje|djathtas|120px|Álvarez me Manchester Cityn.
Më 31 janar 2022, u konfirmua se Álvarez kishte firmosur një kontratë deri në qershor 2027 me klubin e Premier Ligës Manchester City. Megjithatë, ai do të vazhdonte të ishte pjesë e River Plate në huazim deri në korrik.

#### 2022–2023: Sezoni debutues dhe *Tripleta* kontinentale
Álvarez bëri debutimin e tij zyrtar me klubin më 30 korrik në humbjen 3–1 kundër ekipit rival Liverpool në FA Community Shield, duke shënuar golin e vetëm të Cityt. Më 7 gusht, ai luajti ndeshjen e parë në Premier Ligë në fitoren 2–0 në transfertë kundër West Ham United, duke zëvendësuar Erling Haaland në pjesën e dytë. Golat e tij të parë në Premier Ligë erdhën më 31 gusht në fitoren 6–0 kundër Nottingham Forest në Etihad Stadium. Më 5 tetor, Álvarez shënoi golin e parë në UEFA Ligën e Kampioneve në fitoren 5–0 kundër ekipit danez Copenhagen në fazën e grupeve.

Më 17 maj 2023, Álvarez shënoi golin e fundit të fitores 4–0 kundër Real Madridit në ndeshjen e dytë të gjysëm-finales të Ligës së Kampioneve, me Cityn që u kualifikua në finale. Katër ditë më pas, ai shënoi golin e vetëm të fitores 1–0 kundër Çelsit që i siguroi Cityt matematikisht titullin kampion të Premier Ligës. Më 10 qershor, Álvarez fitoi Ligën e Kampioneve pasi City mposhti Interin 1–0 në finalen e luajtur në Stamboll. Si rezultat i kësaj, ai u bë lojtari i parë në histori që fiton *tripletën* kontinentale me klube dhe FIFA Kupën e Botës në një sezon.

#### 2023–2024: Fitimi i vendit të titullarit
Álvarez shënoi golin e parë të sezonit 2023–24 më 19 gusht në fitoren 1–0 kundër Newcastle United në kampionat. Ai filloi të aktivizohej më shumë si titullar pas dëmtimeve të Kevin De Bruyne dhe Bernardo Silvës, duke kontribuar në katër gola në dy ndeshjet e rradhës në Premier Ligë, përfshirë dy asiste në fitoren 3–1 kundër West Ham United. Më 21 shtator, ai shënoi një dopietë në fitoren 3–1 kundër Yllit të Kuq të Beogradit në ndeshjen e parë të fazës së grupeve të Ligës së Kampioneve. Më 31 tetor, Álvarez u rendit i shtati në garën për çmimin prestigjoz Topi i Artë.

Më 22 dhjetor, Álvarez shënoi dy gola dhe një asist në fitoren 4–0 kundër Fluminenses në finalen e FIFA Kupës së Botës për Klube, duke ndihmuar ekipin të fitonte këtë trofe për herë të parë; ai e mbylli turnamentin si golashënuesi më i mirë kurse goli i parë që shënoi në finale në sekondën e 40të ishte më i shpejti në historinë e këtij kompeticioni. Më 4 maj 2024, ai luajti ndeshjen e tij të 100të me klubin në suksesin 5–1 kundër Wolverhampton Wanderers, duke shënuar gol në minutat e fundit. Manchester City e mbylli sezonin me një tjetër titull të Premier Ligës.

### Atlético Madrid
Më 12 gusht 2024, Atlético Madrid konfirmoi transferimin e Álvarez në një marrëveshje gjashtë-vjeçare për 95 milion €, duke u bërë shitja më e madhe në historinë e Manchester Cityt. Ai bëri debutimin e tij shtatë ditë më pas më barazimin 2–2 kundër Villarrealit në La Liga. Álvarez shënoi golin e parë me *Los Colchoneros* në fitoren 3–0 kundër Valencias në shtëpi.

## Karriera ndërkombëtare
### 2018–2020: Të rinjtë
Në vitin 2018, Álvarez u thirr nga ekipi nën-20 e cila do të stërvitej kundër ekipit të parë në FIFA Kupën e Botës 2018. Në dhjetor, ai ishte pjesë e ekipit që do të luante në Kampionatin Amerikano Jugor nën-20. Álvarez shënoi një gol në fitoren 5–0 kundër Arabisë Saudite në një turnament miqësor si pjesë e përgatitjeve për Kupën e Botës nën-20. Pas kësaj, ai u ftua nga trajneri Fernando Batista si pjesë e ekipit që do të luante në Kupën e Botës nën-20 në maj 2019. Gjatë turnamentit të zhvilluar në Poloni, Álvarez shënoi një gol në katër ndeshje.

### 2021–vazhdon: Debutimi me ekipin e parë dhe suksesi në Copa América dhe Kupën e Botës
Álvarez debutoi me ekipin e parë të Argjentinës më 3 qershor 2021 në një ndeshje kualifikuese të Kupës së Botës kundër Kilit; ai u aktivizua si zëvëndësues në minutën e 62të në vend të Ángel Di Marías. Goli i tij i parë ndërkombëtar erdhi më 29 mars 2022 në barazimin 1–1 kundër Ekuadorit.

Më 11 nëntor 2022, Álvarez ishte pjesë e ekipit me 26 lojtarë që do të merrte pjesë në FIFA Kupën e Botës 2022 në Katar. Ai e nisi turnamentin si zëvëndësuesi i Lautaro Martínez por e fitoi vendin e titullar në fazën me eliminim direkt. Më 30 nëntor, ai shënoi golin e parë në Kupën e Botës në fitoren 2–0 kundër Polonisë në ndeshjen e fundit të fazës së grupeve. Katër ditë më pas, ai shënoi në fitoren 2–1 kundër Australisë në raundin e 16-tave. Në ndeshjen gjysëm-finale kundër Kroacisë, Álvarez shënoi një dopietë duke kualifikuar Argjentinën në finale; ai u bë lojtari më i ri (22 vjeç dhe 316 ditë) pas Pelés në vitin 1958 që shënon dy gola në një gjysëm-finale të Kupës së Botës. Më 18 dhjetor, Argjentina mposhti Francën me penallti për të fituar trofeun pasi koha e rregullt dhe shtesa u mbyllën në barazim 3–3; Álvarez mori pjesë në aksionin e golit të dytë.

## Profili i lojtarit
Álvarez është një sulmues i shkathët i cili mund të luaj në çdo pozicion në sulm. Ai është i drejtpërdrejtë, i shpejtë dhe zotëron kontroll të mirë të topit me këmbën e djathtë. Álvarez gjithashtu është i aftë të kombinojë me shokët e ekipit, kjo falë vizionit të tij, teknikës dhe stilit të lojës me një prekje të topit.

Álvarez dallohet për manovrat e tij në zona të ngushta, kjo falë dribimeve dhe shkathtësisë. Kontrolli i topit dhe veçanërisht prekja e parë janë lavdëruar nga media angleze. Kjo sëbashku me shpejtësinë dhe rezistencën e bejnë atë një lojtar të rrezikshëm në sulm. Ai shkëlqeu në rolin e tij të ri, kjo falë pasimeve të sakta dhe vizionit, duke u komplimentuar në disa raste nga media angleze.

## Statistikat e karrierës
### Klube
#### Golat me kombëtaren
:*Rezultatet e Argjentinës të listuara të parat, kolonat e golave tregojnë rezultatin pas çdo goli të shënuar nga Álvarez.*
*Golashënuesi më i mirë i Primera División Argjentinase: 2021 (18 gola)
*Futbollisti Amerikano Jugor i Vitit: 2021

## Referime 
## Lidhje të jashtme
*Profili te uebfaqja e Manchester Cityt